สิ้นครูดนตรีไทยอาวุโสแห่งรัตนโกสินร์ พันโท เสนาะ หลวงสุนทร ศิลปินแห่งชาติปี 2555 ด้วยโรคชรา
นายโกวิท ผกามาศ อธิบดีกรมส่งเสริมวัฒนธรรม เปิดเผยว่า ได้รับแจ้งว่า พันโทเสนาะ หลวงสุนทร ศิลปินแห่งชาติ สาขาศิลปะการแสดง (ดนตรีไทย) ประจำปี 2555 ได้ถึงแก่กรรมอย่างสงบที่บ้านพักย่านรามคำแหง 130 ด้วยโรคชรา สิริอายุ 88 ปี มีกำหนดการพระราชทานน้ำหลวงอาบศพ ในเวลา 17.00 น. และกำหนดสวดพระอภิธรรมศพ 3 วัน ระหว่างวันที่ 22 – 24 พฤศจิกายน 2565 เวลา 19.30 น. ณ ศาลา 1 วัดบางเพ็งใต้ ซอยรามคำแหง 187 โดยญาติจะเก็บศพไว้บำเพ็ญกุศลเป็นเวลา 100 วัน ทั้งนี้กรมส่งเสริมวัฒนธรรม จะดำเนินการขอพระราชทานเพลิงศพพร้อมมอบเงินช่วยเหลือเมื่อเสียชีวิต พันโท เสนาะ หลวงสุนทร เป็นชาวสมุทรสาคร สืบทอดสายเลือดดนตรีไทยจากบิดาครูบาง หลวงสุนทร ทางระนาดเอกและปี่ใน เป็นศิษย์สายตรง ครูหลวงประดิษฐไพเราะ ครูเผือด นักระนาด ครูกมล (เจียน) มาลัยมาลย์ ครูสาลี มาลัยมาลย์ ครูบุญยงค์ เกตุคง มีความเชี่ยวชาญวิชาดนตรีไทยและการประพันธ์เพลงอย่างแตกฉานโดยเฉพาะการบรรเลงเดี่ยวระนาดเอก สร้างผลงานการบรรเลงและบันทึกบทเพลงที่ประพันธ์ขึ้นมากถึง 40 เพลง อาทิ เพลงประเภทโหมโรง เช่น โหมโรงจักรทอง โหมโรงภัทรมหาราช โหมโรงบุหลันลอยเลื่อน รวมถึงบันทึกบทเพลงที่ได้รับการถ่ายทอดจากครูต่างๆ ประมาณ 500 เพลงเป็นโน้ตสากล ได้รับเหรียญพระราชทานจากรัชกาลที่ 9 เนื่องในงานบรรเลงดนตรีออกอากาศวิทยุ อส. พระราชวังสวนดุสิต เหรียญพระราชทานฯ เนื่องในงานสังคีตสายใจไทย อีกทั้งยังได้ร่วมเล่นดนตรีในการแสดงดนตรีไทยโดยครูอาวุโสแห่งรัตนโกสินทร์ เฉลิมพระเกียรติสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี อย่างต่อเนื่อง